section_heading: Sveučilište
paragraph_text: Conley je u svojoj jedinoj sveučilišnoj sezoni u prosjeku postizao 11.7 poena, a sa 6.1 asistencijom bio je i najbolji asistent Big Ten konferencije. Conley se nametnuo u utakmicama drugog i trećeg kruga NCAA turnira. U drugom krugu Ohio State provukao se protiv Xaviera tek u produžetku, koji je Oden s pet osobnih prosjedio na klupi, kada je Conley ubacivši u dodatnih pet minuta 11 od svojeg sveukupno 21 poena bio prvi igrač utakmice. Kolo kasnije Conley i društvo su preokrenuli –20 protiv Tennesseea, a iako je u tom susretu najraspoloženiji član Ohio Statea zapravo bio Ron Lewis, koji je u drugom poluvremenu postigao 18 od svojih ukupno 25 koševa, Mike je bio taj koji 6.5 sekundi do kraja poentirao za tijesnu pobjedu 85:84. 19-godišnji play spomenuti susret naposljetku je završio sa 17 koševa, sedam skokova i šest asistencija. Oden je u NCAA finalu u kojem je Ohio State poražen od Floride nadigrao Conleya. No, gledajući sezonu u cijelosti, 185 cm visoki Mike je zapravo bio prvi nositelj momčadi. 20. travnja 2007. odlučio se prijaviti na draft zajedno sa svojim suigračima Gregom Odenom i Daequanom Cookom.